J. Vaľová, poslankyňa: (2009-03-11):
Keď sme boli na minulej schôdzi, tak sme vlastne robili pozmeňujúce návrhy k zákonu o zamestnanosti, kde práve tieto opatrenia smerovali k malých a stredným podnikateľom, a to z toho dôvodu, že ich tam takisto ako vo veľkých podnikoch snažíme sa riešiť, odvody do Sociálnej a zdravotnej poisťovne, aby týmto podnikateľom boli rovnako vyplatené, ak sa ich podnik alebo ich firma ocitne v stave núdze a budú musieť ísť na 60 %. Čiže tam sme riešili presne to, o čom rozprávam, aby sme nielen vytvárali nové pracovné miesta, ale aby sme udržali aj pracovné miesta tie, ktoré... aby teda zamestnávatelia nemuseli prepúšťať. To len na margo. Ak dovolíte, chcela by som sa vyjadriť k pozmeňujúcemu návrhu pána Mikloša, a to tým, že pani Laššáková sa vyjadrila po stránke formálnej, ja by som sa rada vyjadrila po stránke vecnej. A stotožňujem sa v určitých bodoch aj s pánom poslancom Haleckým. Čo sa týka pána Mikloša, tak by som sa chcela vyjadriť k dvom bodom a to je vlastne k tej úrovni životného minima, kde chce pán Mikloš navrhnúť zníženie minimálneho vymeriavacieho základu na poistné zo sociálneho poistenia zo samostatne zárobkovo činných osôb minimálnej mzdy na úroveň životného minima. Zníženie minimálneho vymeriavacieho základu pre platbu poistného na sociálne poistenie pre samostatne zárobkovo činné osoby zo súčasnej úrovne minimálnej mzdy na úroveň životného minima. Podľa v súčasnosti platného zákona o sociálnom poistení platia živnostníci odvody na sociálne poistenie minimálne z minimálnej mzdy, t. j. 33,15 % z 295,50 eur, čo je 8 900 Sk, rovná sa 97,90 eur, čo je 2 951 Sk. V prípade, že ich minimálnym vymeriavacím základom bolo životné minimum pre jednu plnoletú fyzickú osobu, ich odvody by sa mesačne znížili o 38,6 eur, a to z 97,90 eur na 59,3 eur, čo znamená 33,15 % zo 179 eur. Uvedené predstavuje pokles mesačnej výšky odvodov na sociálne poistenie cca 60 %. V prípade prijatia návrhu živnostníkov je potrebné si uvedomiť, že tento návrh znamená výrazné zníženie príjmov do Sociálnej poisťovne, čo znamená 2,2 mld. Sk. Hovorím to preto ešte stále v korunách, aby si to vedela aj verejnosť predstaviť, resp. 74,6 mil. eur. Opatrenia budú mať priamy dopad na výšku nemocenských dávok, na výšku dôchodkových dávok a samostatne zárobkovo činnej osoby. Dôchodková dávka a nemocenská dávka sa samostatne zárobkovo činnej osobe vypočítava z nižšie uvedeného vymeriavacieho základu, a preto bude poskytovaná v nižšej sume. Už v súčasnosti je suma dávky vypočítaná z minimálnej mzdy veľmi nízka a samostatne zárobkovo činné osoby vyjadrujú nespokojnosť s týmito dávkami. Podotýkam, že máme vlastne na stole aj novelu v skrátenom legislatívnom konaní, kde v súčasnosti je návrh na odpojenie odvodov zo Sociálnej poisťovne od minimálnej mzdy pre samostatne zárobkovo činné osoby, dobrovoľné poistné osoby a vybraný okruh poistencov štátu (opatrovatelia, asistenti) a jej nahradenia percentom z priemernej mesačnej mzdy spred dvoch rokov vo výške 44,2 %. Uvedené opatrenie je aj výsledkom, a to chcem podotknúť, pretože na tomto opatrení sa nepodieľali poslanci, ale na tomto opatrení sa podieľalo spoločné rokovanie so zástupcami živnostníkov Slovenskej živnostenskej komory, Slovenskej asociácie malých podnikateľov a Slovenského živnostenského zväzu. Zároveň podotýkam, že životné minimum nie je veličina, ktorá súvisí s príjmom samostatne zárobkovo činných osôb, pričom zákon o sociálnom poistení je postavený na príjme poistencov, či už na vykonanú prácu, alebo z podnikania. V tomto sa úplne zhodujem s pánom kolegom Haleckým. Ešte si pomôžem otázkou, ktorú pán kolega Halecký, predseda výboru, dal do pléna a pýtal sa, že či by bolo možné, ak by bolo opačné garde za vašej vlády urobiť takýto výpadok v Sociálnej poisťovni? Pretože ďalšie opatrenie pána Mikloša prinesie ďalší výpadok, čo by tvorilo 10 mld. Sk. A my vieme, že dnešným nezodpovedným nastavením druhého piliera, ktorý ste za vašej vlády zaviedli, je výpadok v Sociálnej poisťovni vyše 26 mld. Týmto opatrením by bolo 36 mld. ročne, čo by bol obrovský hazard s dôchodkami – a vy to veľmi dobre viete. A opätovne opakujem, to vaše šetrenie, o ktorom rozprávate, to, čo ste nám našetrili, no vy ste nám nenašetrili, vy ste nám urobili obrovské dlhy a obrovské problémy. A dneska sa tvárite, že by sme mali rozdávať. No neviem z čoho, keď dnes už máme schodok 26 mld. Sk ročne v Sociálnej poisťovni a vašimi opatreniami, keby sme ich prijali, tak by bolo 50 mld. Ale myslím si, že naše opatrenia sú dostatočné. A dostatočné sú už tým, že je Rada pre hospodársku krízu a táto rada tam, kde ste, kolegovia a kolegyne, podcenili živnostníkov, že nemajú kalkulačky, ste ich urobili, ja si dovolím nazvať, ste ich dehonestovali, že nemajú svoj názor, tento názor bol práve predložený zamestnávateľmi a my sme tento názor prijali a si ho osvojili. Idem k druhému bodu z pozmeňujúceho návrhu pána Mikloša a to je zaviesť odpočítateľnú položku 35 eur z vymeriavacieho základu, ktorá zníži podnikateľským subjektom náklady na zamestnávanie v priemere 8,8 eura mesačne a zamestnancom zvýši ich čistú mesačnú mzdu v priemere o 3,3 eura do konca roka 2010. Prijatie uvedeného návrhu by znamenalo výpadok zase v Sociálnej poisťovni na úrovni 232 mil. eur, čo je 7 mld. Sk. Keď to spočítame, už tu máme 10 mld. Bez ohľadu na výpadok príjmov Sociálnej poisťovne nepovažujeme predmetný návrh za systémové riešenie, nakoľko ministerstvo práce spolupracuje s ministerstvom financií na zjednotenie výberu daní, cla a poistných odvodov, pričom predpokladom je postupné zjednocovanie vymeriavacích základov. A týmto návrhom naopak dochádza k ďalšiemu okliešteniu vymeriavacích základov. Odpočítateľná položka podľa môjho názoru nie je adresným riešením, nakoľko je určená všetkým zamestnancom a zamestnávateľom bez ohľadu na výšku ich príjmu. Ja si myslím, vážení kolegovia a kolegyne, že moja posledná veta znamená: kríza je tu a treba pomôcť slabším a nie tým, ktorí finančne sú na tom dobre a zarábajú, ešte aj im znižovať odvody. Ďakujem pekne. Toto je názor, čo sa týka po vecnej stránke, čiže vieme, že názor pána Mikloša má diery po formálnej stránke, a myslíme si, že má vážne diery aj po vecnej stránke. Ďakujem pekne.